section_heading: Početci NHL-a
paragraph_text: Prva četiri kluba u NHL-u bila su: Montréal Canadiens, Montréal Wanderers, Ottawa Senators i Toronto, bez nadimka u toj sezoni zbog sudskih sporova vodstva NHL-a s Eddiejem Livingstoneom, ogorčenim predsjednikom kluba. Njihova momčad sklepana je ponajviše od igrača Québec Bulldogsa, kluba koji je prinudno otkazao nastupe tijekom prvih nekoliko sezona. U siječnju 1918. Wanderersima dvorana izgara do temelja pa liga ostaje na samo tri kluba. Momčad Toronta osvojila je naslov pobijedivši Canadiense ukupnim rezultatom od 10 : 7 nakon dvije utakmice, a zatim i Stanleyjev kup pobjedom od 3 : 2 u utakmicama nad „Milijunašima” iz Vancouvera. Dvije od pet utakmica završne serije odigrane su sa starinskih sedam igrača na ledu po sastavu na zahtjev potonjih. Upravo je NHA, čiji je ustroj NHL u potpunosti preslikao, zauvijek izbacio tzv. rovera, šestog igrača u polju, iz igre. Uskoro i sve ostale lige poručuju klubovima da, uz vratare, na ledu ima mjesta samo za petoricu igrača po sastavu: dva braniča, dva krila i jednog centra.